




















A. ŽENKLINIMAS



INFORMACIJA ANT IŠORINĖS PAKUOTĖS

KARTONO DĖŽUTĖ 

1.	VAISTINIO PREPARATO PAVADINIMAS

[bookmark: _Hlk25832758]MELOXICAM Rompharm 15 mg/ 1,5 ml injekcinis tirpalas
meloksikamas


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 ml tirpalo yra 10 mg meloksikamo.
1 ampulėje (1,5 ml tirpalo) yra 15 mg meloksikamo. 


3.	PAGALBINIŲ MEDŽIAGŲ SĄRAŠAS

Pagalbinės medžiagos: megliuminas, poloksameras 188, glicinas, natrio hidroksidas (pH koreguojanti medžiaga), natrio chloridas, glikofurolis, injekcinis vanduo.


4.	FARMACINĖ FORMA IR KIEKIS PAKUOTĖJE

5 ampulės, kuriose yra po 1,5 ml injekcinio tirpalo


5.	VARTOJIMO METODAS IR BŪDAS (-AI)

Leisti į raumenis.
Vienkartiniam vartojimui.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: MMMM mm
Atidarius pirmą kartą, vaistą suvartoti nedelsiant.


9.	SPECIALIOS LAIKYMO SĄLYGOS

Ampules laikyti gamintojo pakuotėje, kad vaistas būtų apsaugotas nuo šviesos.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	LYGIAGRETUS IMPORTUOTOJAS

Lygiagretus importuotojas UAB „Lex ano“, Naugarduko g. 3, LT-03231 Vilnius, Lietuva


12.	LYGIAGRETAUS IMPORTO LEIDIMO NUMERIS

LT/L/20/1311/001


13.	SERIJOS NUMERIS

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

meloxicam rompharm


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC:
SN:
NN: 

---------------------------------------------------------------------------------------------------------------------------
Gamintojas: S.C. Rompharm Company S.R.L., Str. Eroilor nr. 1A, Otopeni, cod 075100, jud. Ilfov, Rumunija.

Perpakavo Lietuvos ir Norvegijos UAB „Norfachema“, Vytauto g. 6, LT-55175 Jonava, Lietuva
UAB „ENTAFARMA“, Klonėnų vs. 1, LT-19156 Širvintų r. sav., Lietuva
CEFEA Sp. z o.o. Sp. K., Ul. Działkowa 69, 02-234 Warszawa, Lenkija

Perpakavimo serija:

Lygiagrečiai importuojamas vaistas nuo referencinio vaisto skiriasi laikymo sąlygomis (referencinį vaistą laikyti ne aukštesnėje kaip 25 °C temperatūroje, o lygiagrečiai importuojamam vaistui specialių temperatūros sąlygų nereikia), tinkamumo laiku (referencinio vaisto tinkamumo laikas yra 2 metai, o lygiagrečiai importuojamo vaisto – 3 metai).























B. PAKUOTĖS LAPELIS

Pakuotės lapelis: informacija vartotojui

MELOXICAM Rompharm 15 mg/ 1,5 ml injekcinis tirpalas
meloksikamas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų). 
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra MELOXICAM Rompharm ir kam jis vartojamas
2.	Kas žinotina prieš vartojant MELOXICAM Rompharm 
3.	Kaip vartoti MELOXICAM Rompharm 
4.	Galimas šalutinis poveikis
5.	Kaip laikyti MELOXICAM Rompharm 
6.	Pakuotės turinys ir kita informacija 


1.	Kas yra MELOXICAM Rompharm ir kam jis vartojamas 

MELOXICAM Rompharm tirpalo sudėtyje yra veikliosios medžiagos meloksikamo. Meloksikamas priklauso vaistų, vadinamų nesteroidiniais vaistais nuo uždegimo (NVNU), grupei ir vartojamas sąnarių ir raumenų uždegimui ir skausmui mažinti.

MELOXICAM Rompharm 10 mg/ml injekciniu tirpalu trumpą laiką gydomas reumatoidinio artrito, osteoartrito ar ankilozinio spondilito (dar žinomo kaip Bechterevo liga) paūmėjimas, kai negalima vartoti meloksikamo per burną ar į tiesiąją žarną.

MELOXICAM Rompharm 10 mg/ml injekcinis tirpalas skirtas suaugusiesiems pacientams.


2.	Kas žinotina prieš vartojant MELOXICAM Rompharm 

MELOXICAM Rompharm vartoti draudžiama:
-	jeigu yra alergija meloksikamui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu yra alergija (padidėjęs jautrumas) acetilsalicilo rūgščiai arba bet kuriam kitam nesteroidiniam vaistui nuo uždegimo (NVNU);
-	jeigu po acetilsalicilo rūgšties ar kitokių NVNU pavartojimo buvo atsiradęs bet kuris iš šių požymių:
· švokštimas, krūtinės spaudimas, dusulys (astma),
· nosies užgulimas dėl jos gleivinės paburkimo (nosies polipų),
· odos išbėrimas, dilgėlinis išbėrimas,
· staigus odos ar gleivinės sutinimas, pvz., sutinimas aplink akis, veido, lūpų, burnos ar gerklės sutinimas, dėl kurio gali pasunkėti kvėpavimas (angioneurozinė edema);
-	jeigu yra kraujo krešėjimo sutrikimų arba vartojate antikoaguliantų;
-	jeigu po ankstesnio gydymo NVNU yra buvę kraujavimo, skrandžio arba žarnų prakiurimo atvejų;
-	jeigu yra (arba praeityje buvo du ar daugiau epizodų) pepsinė opa (opa skrandyje ar žarnose) ar kraujavimas iš virškinimo trakto;
-	jeigu Jums neseniai buvo kraujavimas į smegenis arba bet koks kraujavimo sutrikimas;
-	jeigu yra sunkus kepenų funkcijos sutrikimas;
-	jeigu yra sunkus, dialize negydomas inkstų nepakankamumas;
-	jeigu yra sunkus širdies nepakankamumas;
-	paskutiniųjų trijų nėštumo mėnesių laikotarpiu;
-	vaikams ir jaunesniems nei 18 metų paaugliams;

Įspėjimai ir atsargumo priemonės
Pasitarkite su gydytoju prieš pradėdami vartoti MELOXICAM Rompharm:
· jeigu yra buvęs stemplės uždegimas (ezofagitas), skrandžio uždegimas (gastritas) ar bet kokia kita virškinimo trakto liga., pvz., Krono liga ar opinis kolitas;
· jeigu sergate širdies liga:
· tokie vaistai, kaip MELOXICAM Rompharm, gali būti susiję su nedideliu širdies priepuolio („miokardo infarkto“) ar insulto pavojaus padidėjimu. Bet koks pavojus yra labiau tikėtinas ilgą laiką vartojant vaistą didelėmis dozėmis. Neviršykite rekomenduotos dozės ar gydymo laiko (žr. 3 skyrių „Kaip vartoti MELOXICAM Rompharm“);
· jei Jūsų širdies veikla yra sutrikusi, patyrėte insultą arba galvojate, kad Jums galėtų grėsti šios būklės (pavyzdžiui, Jūsų kraujospūdis yra padidėjęs, sergate diabetu, turite daug cholesterolio arba rūkote), turite aptarti gydymą su savo gydytoju arba vaistininku;
· jeigu atsiranda odos sutrikimų:
· pranešta apie pavojų gyvybei kelti galinčio odos išbėrimo (Stivenso-Džonsono sindromo, toksinės epidermio nekrolizės) atvejus vartojant meloksikamo; toks pažeidimas iš pradžių pasireiškia kaip rausvos taikinio formos dėmės ar žiedinės juostos (dažnai centre būna pūslė) liemens srityje. Papildomi požymiai, į kuriuos reikia atkreipti dėmesį, yra opos burnoje, gerklėje, nosyje ir lytinių organų srityje bei konjunktyvitas (akių paraudimas ir patinimas). Toks gyvybei pavojų kelti galintis odos išbėrimas dažnai pasireiškia su į gripą panašiais simptomais. Išbėrimas gali progresuoti iki plačiai išplitusio odos pūslėjimo ar lupimosi. Didžiausia sunkių odos reakcijų pasireiškimo rizika būna pirmosiomis gydymo savaitėmis;
· jeigu vartojant MELOXICAM Rompharm buvo pasireiškęs Stivenso-Džonsono (Stevens-Johnson) sindromas ar toksinė epidermio nekrolizė, MELOXICAM Rompharm vartojimo atnaujinti nebegalima;
· jeigu Jums pasireiškia išbėrimas ar minėti odos simptomai, nutraukite MELOXICAM Rompharm vartojimą ir nedelsdami kreipkitės į gydytoją. Pasakykite gydytojui, kad vartojate šį vaistą;
· jeigu kada nors anksčiau pavartojus meloksikamo arba kitų oksikamų (pavyzdžiui, piroksikamo) Jums pasireiškė fiksuotas medikamentinis išbėrimas (apvalios arba ovalios raudonos dėmės ir odos patinimas, paprastai pasikartojantys toje (-se) pačioje (-iose) vietoje (‑ose), pūslės, dilgėlinė ir niežėjimas).
· jeigu yra sutrikusi kepenų ar inkstų funkcija;
· jeigu sumažėjo kraujo tūris (pasireiškė hipovolemija); tai gali pasireikšti dėl didelio kraujo kiekio netekimo, nudegimo, operacijos ar per mažo skysčių suvartojimo;
· jeigu gydytojas jau anksčiau yra nustatęs, kad kalio kiekis kraujyje yra didelis;
· jeigu yra didelis kraujospūdis (hipertenzija);
· jeigu esate senyvas;
· jeigu sergate cukriniu diabetu ar vartojate kalio kiekį kraujyje didinančių vaistų. Gydytojas gali stebėti Jūsų būklės pokyčius gydymo metu.

Nusilpę ar smulkesnio kūno sudėjimo pacientai gali blogiau toleruoti galimas nepageidaujamas reakcijos, todėl jie turi būti atidžiai stebimi.

MELOXICAM Rompharm netinka vartoti, jei reikia nedelsiant malšinti ūminį skausmą.

MELOXICAM Rompharm gali slopinti infekcijos simptomus (pvz., karščiavimą). Jei manote, kad Jums yra infekcija, apie tai pasakykite gydytojui.

Šalutinį poveikį galima sumažinti iki minimumo, vartojant mažiausią veiksmingą dozę trumpiausią laiką, būtiną simptomų kontrolei.

Jei MELOXICAM Rompharm vartojančiam pacientui pasireiškia virškinimo trakto kraujavimas ar išopėjimas, gydymą būtina nutraukti.

Kiti vaistai ir MELOXICAM Rompharm
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Ypač svarbu prieš MELOXICAM Rompharm vartojimą pasakyti gydytojui, jeigu vartojate ar anksčiau vartojote bet kurį iš šių vaistų:
· kiti nesteroidiniai vaistai nuo uždegimo (NVNU); 
· kraujo krešulių susidarymą slopinantys vaistai (antikoaguliantai), pvz., varfarinas, heparinas (injekcinis vaistas) ir trombocitų poveikį slopinantys vaistai, pvz., acetilsalicilo rūgštis;
· kraujo krešulius skaidantys vaistai (trombolitikai);
· kortikosteroidai (pvz., vartojami nuo uždegimo ar alerginių reakcijų);
· ciklosporinas, takrolimuzas, kurie vartojami po organų persodinimo ar nuo sunkių odos sutrikimų, reumatoidinio artrito ar nefrozinio sindromo;
· trimetoprimas (antibiotikas, vartojamas šlapimo takų infekcinei ligai gydyti);
· bet koks diuretikas (šlapimo išsiskyrimą skatinantis vaistas). Vartojant tokių vaistų, gydytojas gali stebėti inkstų funkciją;
· vaistai nuo didelio kraujospūdžio (pvz., beta blokatoriai, AKF inhibitoriai ar angiotenzino II receptorių inhibitoriai);
· litis, vartojamas nuo nuotaikos sutrikimų;
· selektyvūs serotonino reabsorbcijos inhibitoriai (SSRI), vartojami depresijai ar kitiems psichikos sutrikimams gydyti;
· deferaziroksas (vartojamas per dideliam geležies kiekiui organizme mažinti);
· metotreksatas, vartojamas navikams, sunkiems nekontroliuojamiems odos sutrikimams ir aktyviam reumatoidiniam artritui gydyti;
· pemetreksedas (vartojamas navikams gydyti);
· kolestiraminas (vartojamas cholesterolio kiekiui mažinti); 
· geriamieji antidiabetiniai vaistai (sulfonilurėjos dariniai, nateglinidas, vartojami diabetui gydyti). Gydytojas turi rūpestingai sekti cukraus koncentraciją Jūsų kraujyje (nes galima hipoglikemija).

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju.

Nėštumas
Nevartokite MELOXICAM Rompharm paskutinių trijų nėštumo mėnesių metu, nes tai gali pakenkti vaisiui (būsimam kūdikiui) arba sukelti problemų gimdymo metu. Šis vaistas vaisiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmuosius 6 nėštumo mėnesius MELOXICAM Rompharm vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, jums reikia gydymo šiuo vaistu, vartokite mažiausią jo dozę ir kaip įmanoma trumpiau. Nuo 20-os nėštumo savaitės MELOXICAM Rompharm gali sukelti vaisiui inkstų sutrikimų, jeigu vaisto vartojama daugiau kaip kelias dienas. Dėl to gali sumažėti vaisiaus vandenų (oligohidramnionas) ar susiaurėti kraujagyslė (arterinis latakas) kūdikio širdyje. Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.
Jei šio vaisto vartojote nėštumo metu, privalote nedelsiant apie tai pasakyti gydytojui ar akušerei, kadangi būtina apsvarstyti tinkamą Jūsų sekimą.

Žindymas
Žindymo laikotarpiu MELOXICAM Rompharm vartoti nerekomenduojama.

Vaisingumas
Vartojant MELOXICAM Rompharm gali būti sunkiau pastoti. Pasakykite gydytojui, jeigu planuojate nėštumą arba Jums sunku pastoti.

Vairavimas ir mechanizmų valdymas
Šis vaistas gali sukelti regos sutrikimų, įskaitant neryškų matymą, mieguistumą, galvos sukimąsi ar kitus centrinės nervų sistemos sutrikimus. Jei tai pasireikštų, nevairuokite ir nevaldykite mechanizmų.

MELOXICAM Rompharm sudėtyje yra natrio
Šio vaisto ampulėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti MELOXICAM Rompharm

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Šį vaistą suleisti gali tik sveikatos priežiūros specialistas.
Šio vaisto Jums lėtai suleis į sėdmenis. Jeigu Jums reikia daugiau negu vienos injekcijos, Jūsų gydytojas darys injekcijas, kaitaliodamas dešinę ir kairę sėdmenų puses. 
Jeigu Jums pakeistas klubas, gydytojas vaisto leis į priešingą pusę. Jeigu injekcijos metu pajusite stiprų skausmą, gydytojas turi nutraukti injekciją.

Vartojimas yra apribotas iki vienos injekcijos gydymo pradžiai. Išimtiniais atvejais (pvz., tada, kai netinka gydymas tabletėmis arba žvakutėmis) jis gali būti pratęstas iki 2–3 parų.

Pacientams, kuriems yra padidėjusi šalutinių reiškinių rizika, gydymo pradžioje reikia vartoti 7,5 mg dozę per parą.
Negalima viršyti 15 mg meloksikamo dozės per 24 valandas.

Senyvi pacientai ir pacientai, kuriems yra didesnė nepageidaujamų reiškinių rizika
Jeigu esate senyvo amžiaus arba yra didesnė nepageidaujamų reiškinių rizika, rekomenduojama paros dozė yra 7,5 mg (pusė MELOXICAM Rompharm ampulės).

[bookmark: _Hlk186706330]Pacientams, kurių inkstų funkcija sutrikusi
Jeigu Jūsų inkstų funkcija sutrikusi arba esate gydomi dialize, negalima vartoti didesnės kaip 7,5 mg paros dozės (pusės MELOXICAM Rompharm ampulės). Pacientams su vidutinio sunkumo ar nesunkiu inkstų funkcijos sutrikimu dozės mažinti nereikia.

Pacientams, kurių kepenų funkcija sutrikusi
Pacientams su vidutinio sunkumo ar nesunkiu kepenų funkcijos sutrikimu dozės mažinti nereikia.

Vartojimas vaikams ir paaugliams
Vaikams ir jaunesniems kaip 18 metų paaugliams šio vaisto vartoti negalima.

Ką daryti pavartojus per didelę MELOXICAM Rompharm dozę?
Jeigu pavartojote daugiau MELOXICAM Rompharm negu reikia, nedelsdami kreipkitės skubios medicininės pagalbos. Perdozavimo simptomai yra energijos stoka, mieguistumas, šleikštulys (pykinimas), vėmimas, skausmas skrandžio srityje.
Sunkus apsinuodijimas gali sukelti sunkų šalutinį poveikį (žr. 4 skyrių):
-	kraujospūdžio padidėjimą (hipertenziją);
-	ūminį inkstų nepakankamumą;
-	kepenų veiklos pablogėjimą;
-	kvėpavimo suretėjimą ar sustojimą (kvėpavimo depresiją); 
-	sąmonės praradimą (komą);
-	traukulius (konvulsijas); 
-	kraujotakos nepakankamumą (kardiovaskulinį nepakankamumą);
· kraujospūdžio sumažėjimą, širdies veiklos išnykimą (širdies sustojimą);
· ūmines alergines (padidėjusio jautrumo) reakcijas, įskaitant:
· alpulį,
· dusulį,
· odos reakcijas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Jeigu pastebėsite toliau išvardytą poveikį, nutraukite MELOXICAM Rompharm ir nedelsdami pasitarkite su gydytoju arba kreipkitės į artimiausią ligoninę.
Bet kokia alerginė (padidėjusio jautrumo) reakcija, galinti pasireikšti kaip:
· odos reakcija, pvz., odos niežėjimas, pūslių atsiradimas ar lupimasis (tokia reakcija gali būti pavojinga gyvybei);
· odos išbėrimas (Stivenso-Džonsono (Stevens-Johnson) sindromas, toksinė epidermio nekrolizė), minkštųjų audinių pažeidimas (gleivinės pažeidimas) ar daugiaformė eritema (žr. 2 skyrių); daugiaformė eritema yra sunki alerginė odos reakcija, sukelianti dėmių, raudonų ruplių ir violetinių ar pūslėtų vietų atsiradimą. Be to, galimas burnos, akių ir kitų drėgnų kūno paviršių pažeidimas;
· odos ar gleivinės patinimas, pvz., srities aplink akis, veido, lūpų, burnos ar gerklės (gali pasunkėti kvėpavimas), kulkšnių ar kojų patinimas (kojų edema);
· dusulys arba astmos priepuolis;
· kepenų uždegimas (hepatitas). Tai gali sukelti tokius simptomus kaip:
· odos ir akių pageltimas (gelta);
· pilvo skausmas;
· apetito netekimas.

Bet koks su virškinimo traktu susijęs šalutinis poveikis, ypač:
· kraujavimas (dėl to išmatos tampa deguto spalvos);
· virškinimo trakto išopėjimas (sukeliantis pilvo skausmą).
Kraujavimas iš virškinimo trakto (kraujavimas iš skrandžio ir žarnyno), opų atsiradimas ar skylių atsiradimas virškinimo trakte (prakiurimas) kartais gali būti sunkūs ir sukelti mirtį, ypač senyviems žmonėms.

Jeigu Jums anksčiau buvo pasireiškę bet kokių su ilgalaikiu NVNU vartojimu susijusių virškinimo trakto simptomų, nedelsdami kreipkitės į medikus, ypač jeigu esate senyvas. Gydytojas gali stebėti Jūsų būklės pokyčius gydymo metu.
Jei pasireiškia regos sutrikimų, nevairuokite ir nevaldykite mechanizmų.

Gali pasireikšti toliau išvardytas šalutinis poveikis.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· virškinimo trakto sutrikimai, pvz., nevirškinimas (dispepsija), pykinimas (šleikštulys), vėmimas, pilvo skausmas, vidurių užkietėjimas, pilvo pūtimas, viduriavimas.

Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· galvos skausmas, 
· skausmas ir patinimas injekcijos vietoje.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· mažakraujystė (raudonojo kraujo pigmento hemoglobino kiekio sumažėjimas);
· ūminė alerginė (padidėjusio jautrumo) reakcija;
· svaigulio (alpulio) ar sukimosi pojūtis (vertigo), somnolencija (apsnūdimas);
· kraujospūdžio padidėjimas (hipertenzija);
· trumpalaikis veido ir kaklo paraudimas;
· kraujavimas iš virškinimo trakto;
· burnos uždegimas (stomatitas);
· skandžio uždegimas (gastritas);
· raugėjimas;
· trumpalaikis nenormalus kepenų funkcijos tyrimų rezultatų pokytis (pvz., kepenų fermentų, tokių kaip transaminazės, aktyvumo ar tulžies pigmento bilirubino kiekio padidėjimas). Gydytojas tai gali nustatyti kraujo tyrimu;
· niežėjimas (niežulys), išbėrimas;
· staigus odos ar gleivinės patinimas, pvz., srities aplink akis, veido, lūpų, burnos ar gerklės (gali pasunkėti kvėpavimas) patinimas (angioneurozinė edema);
· nenormalus inkstų funkciją atspindinčių laboratorinių tyrimų rezultatų pokytis (pvz., padidėjęs kreatinino ar šlapalo kiekis);
· natrio ir vandens susilaikymas;
· padidėjęs kalio kiekis (hiperkalemija). Tai gali sukelti tokių simptomų kaip:
· širdies ritmo pokytis (aritmija);
· palpitacijos (stipresnis nei įprasta širdies plakimo pojūtis);
· raumenų silpnumas;
· skysčio susilaikymo sukeltas patinimas (edema), įskaitant kulkšnių ar kojų patinimą (kojų edemą).

Reti šalutinio poveikio reiškiniai (gali pasireikšti rečiau kaip 1 iš 1000 asmenų): 
· nenormalus kraujo ląstelių kiekis, įskaitant:
· nenormalią proporcinę kraujo ląstelių sudėtį;
· baltųjų kraujo ląstelių kiekio sumažėjimą (leukopeniją);
· trombocitų kiekio sumažėjimą (trombocitopeniją). 
Toks šalutinis poveikis gali padidinti infekcijos ir tokių simptomų kaip kraujosruvų atsiradimas ar kraujavimas iš nosies riziką;
· nuotaikos pokyčiai, košmariški sapnai;
· regos sutrikimai, įskaitant:
· matomo vaizdo neryškumą;
· konjunktyvitą (akies ar vokų uždegimą);
· spengimas ausyse;
· širdies plakimo pojūtis (palpitacijos);
· astmos priepuolio pasireiškimas (pastebėtas žmonėms, kurie yra alergiški aspirinui ar kitiems NVNU);
· storosios žarnos uždegimas (kolitas);
· skrandžio ir viršutinės plonosios žarnos dalies opos (pepsinės ar virškinimo trakto opos);
· stemplės uždegimas (ezofagitas);
· pavojų gyvybei kelti galintis odos išbėrimas (Stivenso-Džonsono sindromas ir toksinė epidermio nekrolizė, žr. 2 skyrių);
· išbėrimas ruplėmis (dilgėlinė).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· pūslinės odos reakcijos (buliozinės reakcijos) ir daugiaformė eritema. Daugiaformė eritema yra sunki alerginė odos reakcija, sukelianti dėmių, raudonų ruplių ir violetinių ar pūslėtų vietų atsiradimą. Be to, galimas burnos, akių ir kitų drėgnų kūno paviršių pažeidimas;
· kepenų uždegimas (hepatitas). Tai gali sukelti tokius simptomus kaip:
· odos ir akių pageltimas (gelta);
· pilvo skausmas;
· apetito netekimas;
· ūminis inkstų nepakankamumas, ypač pacientams, kurie turi rizikos veiksnių, tokių kaip širdies liga, cukrinis diabetas ar inkstų liga;
· skylė žarnų sienelėje (prakiurimas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· dusulys ir odos reakcijos (anafilaksinės ar anafilaktoidinės reakcijos);
· minčių susipainiojimas, orientacijos sutrikimas;
· buvimo saulės šviesoje sukeltas išbėrimas (jautrumo šviesai reakcijos);
· pankreatitas (kasos uždegimas);
· tokie vaistai, kaip MELOXICAM Rompharm, gali būti susiję su širdies priepuolio („miokardo infarkto“) ar insulto pavojaus nedideliu padidėjimu;
· moters nevaisingumas, ovuliacijos uždelsimas; 
· charakteringa odos alerginė reakcija, vadinama fiksuotu medikamentiniu išbėrimu, kuri pakartotinai pavartojus vaisto paprastai pasikartoja toje (-se) pačioje (-iose) vietoje (-ose) ir gali atrodyti kaip apvalios arba ovalios raudonos dėmės, odos patinimas, pūslės (dilgėlinė) ir niežėjimas.

Pranešimas apie šalutinį poveikį
[bookmark: _Hlk98758632]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti MELOXICAM Rompharm

Šį vaistą laikykite vaikams nepastebimoje ir nepasiekiamoje vietoje.
Ant pakuotės po „EXP:“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Ampules laikyti gamintojo pakuotėje, kad vaistas būtų apsaugotas nuo šviesos.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

MELOXICAM Rompharm sudėtis
-	Veiklioji medžiaga yra meloksikamas. Vienoje 1,5 ml ampulėje yra 15 mg meloksikamo.
-	Pagalbinės medžiagos: megliuminas, poloksameras 188, glicinas, natrio hidroksidas, natrio chloridas, glikofurolis, injekcinis vanduo.

MELOXICAM Rompharm išvaizda ir kiekis pakuotėje
Skaidrus gelsvas ar šiek tiek žalsvas tirpalas be matomų dalelių, skaidraus bespalvio stiklo ampulėse.

I tipo stiklo ampulės, kuriose yra 1,5 ml injekcinio tirpalo. Pakuotėje yra 5 ampulės.

Gamintojas
S.C. Rompharm Company S.R.L., Str. Eroilor nr. 1A, Otopeni, cod 075100, jud. Ilfov, Rumunija

Lygiagretus importuotojas 
UAB „Lex ano”, Naugarduko g. 3, LT-03231 Vilnius, Lietuva



Perpakavo 
Lietuvos ir Norvegijos UAB „Norfachema“, Vytauto g. 6, Jonava, Lietuva
arba
UAB „Entafarma“, Klonėnų vs. 1, Širvintų r. sav., Lietuva
arba
CEFEA Sp. z o.o. Sp. K., Ul. Działkowa 69, 02-234 Warszawa, Lenkija

Registruotojas eksportuojančioje valstybėje yra S.C. Rompharm Company S.R.L., Str. Eroilor nr. 1A, Otopeni, cod 075100, jud. Ilfov, Rumunija.

[bookmark: _GoBack]Šis pakuotės lapelis paskutinį kartą peržiūrėtas 2025-03-05.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

Lygiagrečiai importuojamas vaistas nuo referencinio vaisto skiriasi laikymo sąlygomis (referencinį vaistą laikyti ne aukštesnėje kaip 25 °C temperatūroje, o lygiagrečiai importuojamam vaistui specialių temperatūros sąlygų nereikia), tinkamumo laiku (referencinio vaisto tinkamumo laikas yra 2 metai, o lygiagrečiai importuojamo vaisto – 3 metai).

